ઑડિટોરિયમ સુધી પહોંચીએ તે પહેલાં આખા માહોલને શાહી અંદાજમાં કન્વર્ટ કરી નાખવામાં આવ્યો છે. જાણે મુઘલ-એ-આઝમના સેટ પર જ પહોંચી ગયા હોય એવું જોઈ લો. દીવાલો, ઝુમ્મરો, કમાનો, ગાલીચા અને આપણી સામે ઝૂકીને બા-અદબ ‘આદાબ’ કહીને આવકારતા સ્વયંસેવકો! એ બધામાં આપણું ધ્યાન ખેંચે ‘મુઘલ-એ-આઝમ’નું એક્ઝિબિશન. મુઘલ-એ-આઝમના આદમકદનાં પોસ્ટર્સ (છાપેલાં અને હાથે ચીતરેલાં બંને), ઑરિજિનલ ટિકિટો, ગ્રામોફોન રેકર્ડ્સ, હેન્ડબુક્સ અને બીજું ઘણું બધું. શૉ શરૂ થવાને ગણતરીની મિનિટો બાકી હોય ત્યારે તમને મીઠી મૂંઝવણ થાય કે આ બધું આંખોમાં ભરીકે, કેમેરામાં ભરીએ કે તેની સાથે ફોટા પડાવીએ?!